Gøtu kommuna fevnir um bygdirnar Norðragøtu, Gøtugjógv, Syðrugøtu og undir Gøtueiði, ið liggur við Skálafjørðin. Í kommununi búgva uml. 950 fólk. Gøtu kommuna hevur samstarv við grannakommunurnar Leirvík og Fuglafjørð á ymsum økjum. Leirvík og Gøta hava t. d. felags læknastøð í Gøtudali. Allar tríggjar kommunurnar eiga og reka ítróttar- og samkomuhøllina á Kambsdali. Gøta er søgulig bygd. Her hava fólk búð frá landnáminum og her búði kendi høvdingurin Tróndur í Gøtu. Toftir av bústaði hansara eru at finna í gamla býlinginum í Norðragøtu. Har er ein heilur gamal býlingur varðveittur. Størsta bóndahúsið í bygdini, Blásastova–bygd í 1833, er eitt sera væl vitjað fornminnissavn; miðdepilin í býlinginum er gamla kirkjan í Gøtu, somuleiðis bygd í 1833. Í juli 1995 varð nýggj kirkja vígd við Gøtugjógv. Tøting er virki í Syðrugøtu, sum virkar nýmótans klæði burtur úr føroyskari ull, men annars er fiskivinnan høvuðsvinna. Í kommununi eru tríggir nótabátar, tríggir útróðrarbátar, eitt farmaskip og umleið 65 sjómenn. Í Gøtu er fiskavirki, har uml. 100 fólk arbeiða, stórt alibrúk, har eini 15–20 fólk hava sítt dagliga yrki. Í kommununi eru eisini onnur arbeiðspláss, ídnaður, handverksfyritøkur, tænastufyritøkur, landbúnaður, banki, sparikassi og posthús. Í Gøtu kommunu eru tilboð til allar aldursbólkar. Har eru Gøtu Ítróttarfelag, Gøtu Fimleikarfelag, Svimjifelagið Skeggar, Tónleikarafelagið Grót, Gøtu Menningarfelag, Gøtu Talvfelag, Felagskórið Gøta–Leirvík, Felagið Fjallið, ið er felag fyri tey eldru úr Gøtu og Leirvík. Við Gøtugjógv skipar felagið Gøtubrá fyri dagtilhaldi fyri teim eldru. Í Losjuni eru góðir møguleikar hjá teimum, ið hava áhuga fyri tónleiki ella sjónleiki. Í kommununi eru eisini trý samkomuhús til kristiligar fundir. Postsøga í Gøtu byggir á samrøður við Jákup Zachariasen í Norðragøtu frá 1982, við Ragnhild Konoy í Norðragøtu frá 1986 og við Páll Poulsen í Syðrugøtu frá 2000. Frásagnir benda á, at umleið 1900 vóru tvær postskiftisstøðir í Gøtu, onnur var í Syðrugøtu og hin við Gøtugjógv. Roknað verður við, at tann í Syðrugøtu kom fyrr. Í 1915 varð tann triðja post-skiftisstøðin skipað í Norðragøtu. Posturin í Syðrugøtu var Úti í Grógv. Við Gøtugjógv var posthús í skúlanum. Í Norðragøtu var posturin í Mortansstovu. Teir, sum høvdu ábyrgdina av hesum post-skiftisstøðum vóru ávikavist Absalon Jacobsen, Símun Pauli úr Konoy, og Jákup Zachariassen. Hetta var støðan til 1927. Absalon Jacobsen, sum hevði postskiftisstøðina Úti í Grógv í Syðrugøtu, var ættaður av Dunganum í Syðrugøtu. Hann varð eisini róptur Absalon á Skála, hetta komst av, at hann í síni tíð átti skipasmiðjuna á Skála. Absalon hevði eisini handil Úti í Grógv. Símun Pauli úr Konoy, sum hevði postin við Gøtugjógv, var ættaður úr Kunoy. Hann var lærari í Gøtu og løgtingsmaður fyri Sjálvstýrisflokkin. Triði postmaðurin var Jákup Zachariassen í Mortansstovu í Norðragøtu. Í samrøðuni greiðir Ragnhild Konoy frá, at tað fyrsta hon minnist, kom Sørin Solmunde úr Søldarfirði til Gøturnar við posti. Hann fór fyrst í handilin hjá Absalon Jacobsen. Síðan kom hann yvir í gamla skúla við Gøtugjógv:” Mamma gav honum ein drekkamun og ein bita. So hvíldi hann seg eina løtu, áðrenn hann fór til Norðragøtu. Norðragøtupostin legði hann inn hjá teimum í Mortansstovu. Absalon bar út í Syðrugøtu. Vit bóru út við Gøtugjógv og tey í Mortansstovu í Norðragøtu”. Ragnhild Konoy sigur, at tá Sørin Post gavst at ganga í 1927, varð allur posturin lagdur inn á brævstøðina við Gøtugjógv. ” Tey í Mortansstovu í Norðragøtu, komu nú yvir eftir Norðragøtupostinum. Tey skildu sín post burtur úr og avgreiddu so alt í Norðragøtu. Fólk í Norðragøtu kundu eisini senda pening í Mortansstovu. Tey komu so yvir til okkara við øllum at senda. Men eg minnist, at eg skuldi føra alt inn, stempla tað og seta frímerki á og senda tað til Havnar” sigur Ragnhild. Í samrøðuni greiðir Jákup Zachariassen frá, at tá posturin var komin á brævstøðina við Gøtugjógv, arbeiddu vit saman, Ragnhild Konoy, hon var dóttir Símun Paula Konoy, sum hevði postin. ” Vit arbeiddu saman í fleiri ár. Eg bar postin frá Gøtugjógv og yvir til Norðragøtu og bar hann út her”, sigur Jákup Zachariassen, sum heldur fram:” Vit høvdu postin her í stovuni. Vit bóru pakkarnar yvir, vit høvdu alt, gjørdu alt greitt og fóru so yvir aftur við pengum og øðrum posti. Tað, sum hendir í 1927, er, at frá 1. apríl verður postskiftisstøðin við Gøtugjógv umskipað til brævstøð, og sama ár verður vegurin millum Søldarfjørð, Gøturnar og Fuglafjørð latin upp fyri ferðslu. Helst er postskiftisstøðin í Syðrugøtu latin aftur, samstundis sum Gøtugjógv verður umskipað til brævstøð, men so løgi tað ljóðar, verður postskiftisstøðin í Norðragøtu verandi fram til 1955. Í samrøðuni staðfestur Jákup Zachariassen hetta. Hann sigur, at postskiftisstøð var í Mortansstovu í 40 ár–frá 1915 til 1955. Símun Pauli úr Konoy fór frá sum brævstøðarmaður í 1945. Tá hann fór frá, tók sonur hansara, Haldur Konoy við sum brævstøðarmaður. Tey fyrstu árini hevði hann brævstøðina heima í kjallaranum. Seinni bygdi hann stóran handil niðri á bakkanum við Gøtugjógv. Her var posturin í tí syðra endanum, krambúðin var í miðjuni, Føroya Banki í norðara endanum og skrivstova í erva. Tá Haldur doyði, hevði kona hansara Marna brævstøðina eina tíð. Tann 1. apríl 1985 tók Margith Poulsen við sum brævstøðarkvinna í Gøtu. Margith Poulsen hevði frammanundan arbeitt sum avloysari á posthúsinum í Saltangará. Tá Margith tók við, varð posthúsið flutt frá Gøtugjógv til Syðrugøtu. Margith Poulsen gavst sum posthúsleiðari í Gøtu 31. mai 1996. Tann 1. juni 1996 tók Gudny Hansen við sum posthúsleiðari í Gøtu. Hon hevði frammanundan arbeitt á Postgirostovuni, har hon eisini hevði verið í læru. Í hennara tíð flutti posthúsið úr Syðrugøtu til Norðragøtu. Gudny Hansen segði seg úr starvinum til 31. mars 2000. Síðani 1. apríl 2000 hevur Simona Højgaard havt ábyrgdina av postinum í Gøtu.